Esperti tal-UE u tal-pajjiżi tal-AKP ltaqgħu fi Brussell fid-9 u l-10 ta' Lulju 2014 biex jiddiskutu l-politiki rispettivi tagħhom fil-qasam tat-traffikar tal-bnedmin u l-faċilitazzjoni tad-dħul klandestin ta' migranti u jidentifikaw oqsma konkreti ta' kooperazzjoni biex jindirizzaw iż-żewġ fenomeni fi spirtu ta' responsabbiltà komuni. Il-laqgħa wriet ir-rieda komuni li jiġu indirizzati dawn l-isfidi u l-ħtieġa li tiżdied il-kooperazzjoni bejn il-pajjiżi tal-oriġini, tat-transitu u tad-destinazzjoni inkluż f'perspettiva Nofsinhar-Nofsinhar. L-esperti miż-żewġ naħat qablu dwar il-konklużjonijiet operazzjonali li ġejjin: 1. Fejn japplika, jingħaddu liġijiet komprensivi kemm dwar it-traffikar tal-bnedmin kif ukoll dwar il-faċilitazzjoni ta' dħul klandestin ta' migranti, b'enfasi fuq id-differenzi bejn iż-żewġ fenomeni, u konformi mal-Protokolli tan-NU dwar it-Traffikar ta' Persuni u l-Faċilitazzjoni tad-Dħul Klandestin ta' Migranti li jissupplimentaw il-Konvenzjoni tan-Nazzjonijiet Uniti kontra l-Kriminalità Transnazzjonali Organizzata (il-Protokolli ta' Palermo) u l-leġislazzjoni tal-UE. 2. L-implimentazzjoni effettiva tal-liġijiet nazzjonali kemm dwar it-traffikar tal-bnedmin kif ukoll dwar il-faċilitazzjoni tad-dħul klandestin ta' migranti hija essenzjali. Bħalissa, il-maġġoranza l-kbira tal-vittmi mhumiex identifikati jew protetti u, bl-istess mod, il-biċċa l-kbira tan-netwerks kriminali jaġixxu b'impunità u la jiġu żmantellati u lanqas jitressqu quddiem il-ġustizzja. Implimentazzjoni xierqa tfisser ukoll li jiġu ttrattati b'mod effettiv il-forom differenti ta' sfruttament (pereżempju l-isfruttament fil-qasam tal-isport, l-attivitajiet skolastiċi jew it-turiżmu sesswali). Huwa wkoll assolutament importanti l-involviment xieraq ta' organizzazzjonijiet mhux governattivi, speċjalment fir-rigward tar-relazzjonijiet mal-vittmi tan-netwerks kriminali. Test sħiħ tad-djalogu bejn l-AKP u l-UE dwar il-migrazzjoni u l-iżvilupp: Traffikar tal-bnedmin u faċilitazzjoni tad-dħul illegali tal-migranti Ara l-paġna tal-laqgħa